Нэхъ кIасэу щIэзыдзэжхэм я зэIущIэ
Фызэрыщыдгъэгъуэзащи, Урысей Федерацэм футболымкIэ и етIуанэ дивизионым и «Ипщэ» гупым хэт командэхэм щэбэт кIуам щIадзэжащ 2018 — 2019 гъэхэм екIуэкI зэхьэзэхуэм. А махуэм зызыгъэпсэхуа «Спартак-Налшыкымрэ» зи зэIущIэр ягъэIэпхъуа Астрахань и «Волгарь»-мрэ къахудэхуа зэманыр пщIэншэу ягъэкIуэдакъым. Нартсанэ (Кисловодск) къалэм абыхэм зэныбжьэгъугъэ зэIущIэ щрагъэкIуэкIащ.
Нэхъ пасэжу налшыкдэсхэр яIущIат Песчанокопскэм и «Чайка-2» командэм. Ди щIалэхэр абы 2:0-у щытекIуат, Мэшыкъуэ Ислъамрэ Гуэнгъэпщ Албэчрэ я хьэрхуэрэгъухэм худагъэкIа топхэм я фIыгъэкIэ.
ЕтIуанэ дивизионым и «Ипщэ» гупым щызэдыхэт «Спартак-Налшыкымрэ» «Волгарь»-мрэ я зэныбжьэгъугъэ зэIущIэр зыр адрейм хуэсакъыпэурэ ирагъэкIуэкIащ, зэхьэзэхуэм щIимыдзэж щIыкIэ я футболистхэм фэбжь ямыгъуэтын хуэдэу. Джэгум и пэщIэдзэ дыдэм, етIуанэ дакъикъэм, дагъэкIа топым астрахандэсхэм текIуэныгъэр 1:0-у къахуихьащ. АбыкIэ зэфIэкIащ ди щIалэхэм щэбэтым зыщIадзэжыну урысейпсо зэхьэзэхуэм зыхуэгъэхьэзырыныр.
— ИпэжыпIэкIэ дэ зы зыгъэсэгъуэ пIалъэ диIауэ аращ, — къыджиIащ «Спартак-Налшыкым» и тренер нэхъыщхьэ Трубицин Сергей. — Налшык щыIаитIым махуэм зэ тренировкэ щытщIауэ аращ, щIалэхэм едгъэшхын къудей дызэримыIам къыхэкIыу. Апхуэдэу щыт пэтми, процент 85-кIэ зэхьэзэхуэм дыхуэхьэзыру къызолъытэ.
«Спартак-Налшыкым» хэту зэхьэзэхуэм щIадзэжынущ футболист 31-м. Ахэр: гъуащхьэтетхэу — Щоджэн Борис, Уэрсей Артём, Къумыкъу Аслъэнбэч, Хачиров Тамерлан, гъуащхьэхъумэхэу — Тебэрды Тимур, Мэкъуауэ Залым, Ольмезов Артур, Лелюкаев Алан, Белоусов Никитэ, КIэдыкIуей Хьэким, Бэрсэдж Ислъам, Дзэмыхь Дамир, Стригэ Артём, Сындыку Темыркъан, Къумыкъу Тимур, гъуащхьэхъумэныкъуэхэу — Шаваев Магомет, Михайлов Константин, Iэпщацэ Марат, Салахетдинов Инсар, Дэхъу Ислъам, Iэщын Аслъэн, Хачиров Алан, гъуащхьауэхэу — Бацэ Къантемыр, Машэжь Ратмир, Ашуев Мурад, Мэшыкъуэ Ислъам, Апажэ Чэрим, Гуэнгъэпщ Албэч, Талабкэ Артём, Лъэпщ Темырлан, Къумыкъу Мухьэмэд сымэщ. Гъатхэпэм и 23-м абыхэм кърагъэблэгъэнущ «Краснодар-3» командэр.
Жыласэ Заурбэч.
